Koordinat: 6°6′58″N 102°18′4″E﻿ / ﻿6.11611°N 102.30111°E﻿ / 6.11611; 102.30111**Maahad Darul Anuar** atau nama rasmi **Sekolah Menengah Ugama (Arab) Darul Anuar** ialah sebuah madrasah dan sekolah agama di Kelantan. Ia terletak di Kampung Pulau Melaka, Kota Bharu. Ia ditubuhkan oleh seorang ulama Kelantan, Tok Guru Nik Mat Alim, bapa kepada bekas Menteri Besar Kelantan, Tuan Guru Nik Abdul Aziz Nik Mat.

Sejarah
-------

Darul Anuar bermula sebagai sekolah pondok yang diajar oleh ulama Kelantan, Tok Guru Nik Mat dengan nama Madrasah Darul Anuar. Selepas anaknya Nik Abdul Aziz pulang dari pengajian luar negara, pada 1963, sistem pengajian pondok diubah menjadi lebih tersusun menjadi sekolah agama. Ketika itu, terdapat tujuh orang guru dan 100 orang pelajar. Sesi pembelajaran juga dibahagikan kepada dua, sesi pagi dikhaskan kepada pelajar lelaki manakala sesi petang dikhaskan kepada pelajar perempuan. Sejak itu, madrasah semakin berkembang. Tanah yang menempatkan pusat pengajian juga diperluas hasil daripada wakaf, melibatkan tanah seluas lima ekar setengah dengan tujuh orang pewakaf.

Peralihan pengurusan
--------------------

Selepas kematian Tok Ku Nik Mat Alim dan penglibatan Nik Abdul Aziz lebih serius dalam politik, pengurusan madrasah diserahkan kepada Yayasan Islam Kelantan (YIK) pada 1977. Sejak daripada itu, pelantikan pengetua dan badan pengurus diserahkan kepada YIK, dan mengguna pakai nama Sekolah Menengah Ugama (Arab) Darul Anuar.

Pada 1998, keluarga besar Tok Ku Nik Mat (Keluarga Nikmatillah) yang terdiri daripada anak-anak dan cucu-cucunya memutuskan resolusi untuk mengambil alih semula pengurusan sekolah tersebut. Sejak itu, YIK memberi kepercayaan kepada anak-anak Nik Abdul Aziz, iaitu Nik Mohamad Abduh dan Nik Omar sebagai pengetua,

Di bawah pengurusan Nik Omar, pada 2004, status sekolah ini sebagai ‘madrasah’ ditukar kepada maahad, dengan nama SMU (A) Maahad Darul Anuar. Pada Mei 2008, persetujuan diperolehi daripada Nik Abdul Aziz sebagai Menteri Besar Kelantan untuk mengembalikan pengurusan sekolah kepada Keluarga Nikmatillah.

Bemula Januari 2009, pengurusan sekolah dikendalikan oleh pihak swasta, iaitu Lembaga Pengarah Maahad Darul Anuar yang dibentuk oleh Keluarga Nikmatillah dengan Nik Omar menjadi pengetua. Disebabkan pertukaran pengurus, pentadbiran YIK di sekolah tersebut ditutup. Para guru dan pelajar kelolaan YIK dipindahkan ke dua buah sekolah kelolaan YIK yang lain, iaitu SMU (A) Al-Kauthar, Peringat dan SMU (A) Tarbiah Dinniah, Bunut Sarang Burung.

Pengurusan sekolah ini kembali dikendalikan oleh YIK bermula Januari 2019. Penyerahan ini diusahakan sejak 2016 oleh lembaga pengarah Maahad Darul Anuar dan dipersetujui oleh Keluarga Nikmatillah.

Pengetua
--------

Sejak 1963, sekolah ini telah diterajui oleh beberapa orang pengetua iaitu:

| Bil | Pengetua (Mudir) | Tahun | Pengendali sekolah |
| --- | --- | --- | --- |
| 1 | Abdul Rahman bin Ismail | 1963 - 1977 | Nik Abdul Aziz Nik Mat (Keluarga Nikmatillah) |
| 1977 - 1979 | Yayasan Islam Kelantan |
| 2 | Yusuf bin Ismail | 1979 - 1983 |
| 3 | Mawardi bin Ahmad | 1983 - 1986 |
| 4 | Syafei bin Awang Senik | 1986 - 1991 |
| 5 | Mohamed Zain bin Abdul Rahman | 1991 - 2000 |
| 6 | Nik Mohamad Abduh bin Nik Abdul Aziz | 2000 - 2001 |
| 7 | Nik Omar bin Nik Abdul Aziz | 2001 - 2008 |
| 8 | Mohd Baharuddin bin Mohd Noor | 2008 |
| 9 | Nik Omar bin Nik Abdul Aziz | 2009 - 2019 | Lembaga Pengarah Maahad (Keluarga Nikmatillah) |
| 10 | Nik Hamdi bin Ghani | 2019 - kini | Yayasan Islam Kelantan |

Lihat juga
----------

* Maahad Darul Quran, Rusila
* Sekolah Imtiaz

Pautan luar
-----------

* Badan Dakwah Latihan Islamiyah Maahad Darul Anuar

Rujukan
-------

1. ↑  "YIK tukar nama Maahad Darul Anuar". *Malaysiakini*. 2019-01-01. Dicapai pada 2024-03-01.
2. 1 2 3  "Nik Omar: Hormati wasiat Nik Aziz mengenai Maahad Darul Anuar". *Malaysiakini*. 2018-12-11. Dicapai pada 2023-12-25.
3. 1 2 3  ">>> MAAHAD DARUL ANUAR 2006". *web.archive.org*. 2010-04-12. Dicapai pada 2023-12-26.
4. ↑  "TINJAUAN UMUM TENTANG KITAB TAFSIR AL-QURAN SURAH-SURAH PILIHAN DAN PENGARANGNYA" (PDF).
5. 1 2  "Pewakaf gembira YIK urus Maahad Darul Anuar". *Malaysiakini*. 2018-10-17. Dicapai pada 2023-12-26.
6. ↑  Awang, Mohd Nasir (2013-03-01). "Gemersik Bayu Pantai: Maahad Darul Anuar perlukan sokongan, bantuan masyarakat". *Gemersik Bayu Pantai*. Dicapai pada 2023-12-26.
7. ↑  "MAKLUMAN PENUTUPAN MAAHAD DARUL ANUAR". Dicapai pada 2023-12-26.
8. ↑  YUSOF, AZMI (2018-12-11). "Makin ramai pelajar mohon masuki Mada". *Harakahdaily* (dalam bahasa Inggeris). Dicapai pada 2023-12-26.
9. ↑  "Info Mudir". *MADA*. Diarkibkan daripada yang asal pada 27 Jun 2009. Dicapai pada 2023-12-26.